KIRJALLINEN KYSYMYS E-1057/02 esittäjä(t): Ilda Figueiredo (GUE/NGL) komissiolle. Yhteisen kalastuspolitiikan tarkistamiseen liittyvä tiedotuspolitiikka.



Virallinen lehti nro 301 E , 05/12/2002 s. 0082 - 0083



KIRJALLINEN KYSYMYS E-1057/02 esittäjä(t): Ilda Figueiredo (GUE/NGL) komissiolle (17. huhtikuuta 2002) Aihe: Yhteisen kalastuspolitiikan tarkistamiseen liittyvä tiedotuspolitiikka Komission ehdotuksia yhteisen kalastuspolitiikan tarkistamiseksi on odotettavissa huhtikuussa. Sen takia on jo nyt välttämätöntä varmistaa tarpeellinen tiedotustoiminta ja alan ammattilaisten osallistuminen, jotta edistettäisiin tarkistamisen täytäntöönpanoa ja varmistettaisiin asianomaisten tehokkaampi osallistuminen lainsäädäntöprosessiin. Komissio yhtyy tähän tavoitteeseen vihreässä kirjassaan ja Euroopan parlamentti on tukenut sitä 17. tammikuuta 2002 yhteisen kalastuspolitiikan tulevaisuudesta antamassaan päätöslauselmassa. Talousarviossa on jo budjettikohta kalastusalan kanssa käytävää vuoropuhelua varten (B2-903) ja siitä rahoitetaan myös tiedotustoimintaa. Pyydän komissiolta vastausta seuraaviin seikkoihin: Kuinka suuri on todellisuudessa budjettikohdasta B2-903 tiedotustoimintaan myönnetty määräraha (jäsenvaltiokohtaisesti) ja minkälaista tiedotustoimintaa rahoitetaan? Mihin toimenpiteisiin komissio aikoo ryhtyä varmistaakseen yhteisen kalastuspolitiikan tarkistamiseen liittyvän tiedotustoiminnan? Franz Fischlerin komission puolesta antama vastaus (28. toukokuuta 2002) Komissio on kehittänyt kalastusalan ja muiden asianomaisten toimijoiden kanssa käytävän vuoropuhelun vahvistamiseksi kaksi toimintalohkoa. Niiden tarkoituksena on sujuvoittaa Euroopan tason ammattialan järjestöjen ja asianomaisten järjestöjen välisiä kokouksia ja yhteydenpitoa neuvoa-antavan kalatalous- ja vesiviljelykomitean tehtävien valmistelun tehostamiseksi ja tiedottaa kaikille asianomaisille toimijoille yhteisen kalastuspolitiikan tavoitteista ja toimenpiteistä, jotta ne voisivat osallistua paremmin politiikan suunnitteluun ja soveltamiseen. Vuosina 2002 ja 2003 näiden toimien keskeinen aihe on edelleen yhteisen kalastuspolitiikan uudistaminen. Yhteisen kalastuspolitiikan tulevaisuutta käsittelevään vihreään kirjaan liittyvää keskustelua seuranneiden tiedotustoimien lisäksi on esiteltävä ja selitettävä komission ehdotuksia politiikan uudistamiseksi sekä myös myöhemmin tehtäviä päätöksiä. Tiedotustoimien kehittämisen painopistealueet ovat seuraavat: - kohdeyleisöjen tarpeita vastaavan kohdennetun tiedotusmateriaalin tuotanto ja levitys kirjallisessa, audiovisuaalisessa ja sähköisessä muodossa unionin kaikilla virallisilla kielillä - tietojen mahdollisimman laajan saatavuuden takaavien tiedotustapojen ja suorien tiedotustoimien kehittäminen, jotta kaikki asiasta kiinnostuneet henkilöt saisivat helposti käyttöönsä tietoja yhteisestä kalastuspolitiikasta myös päätöksentekokeskusten ulkopuolella. Vuodelle 2002 on suunniteltu seuraavat toimet: - Tietojen levitys yhteisen kalastuspolitiikan uudistusta koskevista komission ehdotuksista heti niiden hyväksymisen jälkeen ja ehdotuksiin liittyvien asiakirjojen asettaminen saataville kaikilla unionin kielillä. Tämä sisältää muun muassa seuraavat toimet: ehdotusten esittelylehtisen ja tekstien levitys suorapostilla ja asianmukaisten verkostojen kautta sekä ehdotusten asettaminen nopeasti saataville yhteisen kalastuspolitiikan verkkosivustoon luoduille erityissivuille, lehdistötiedotteiden ja selittävien huomautusten jakelu ja levitys Internetin kautta sekä audiovisuaalisen selitysaineiston jakelu muun muassa Europe by Satellite (EbS) -palvelun kautta. - Tilanneselostustilaisuuksien järjestäminen jäsenvaltioiden tiedotusvälineille, kalastusalan edustajille ja muille asianomaisille tahoille, jotta ne pystyisivät esittämään uudistusehdotuksia koskevia kysymyksiä suoraan komission edustajille. - Yhteistä kalastuspolitiikkaa käsittelevän Kalastus Euroopassa -julkaisun YKP:n uudistusehdotuksille omistetun erikoisnumeron julkaisu 15 000 kappaleen painoksena kaikilla yhdellätoista virallisella kielellä. - Internet-keskustelun järjestäminen maataloudesta ja kalastuksesta vastaavan komission jäsenen kanssa, jotta kaikki Euroopan kansalaiset ja muut asianomaiset henkilöt voivat keskustella komission jäsenen kanssa yhteisen kalastuspolitiikan uudistuksesta. Vuoden 2002 talousarviossa on 1,513 miljoonan euron varaus budjettikohtaa B2-903 varten. - Tästä summasta 400 000 euroa käytetään neuvoa-antavan kalatalous- ja vesiviljelykomitean toimia valmistelevien eurooppalaisten ammattialan järjestöjen tukemiseen ja 1 113 000 euroa tiedotustoimiin. - Lisäksi budjettikohdassa B-903A varataan 117 000 euroa asiantuntijakokousten järjestämistä varten, erityisesti sellaisten aluekohtaisten kokousten järjestämistä varten, joihin kalastusalan, tieteellisten tahojen ja asianomaisten jäsenvaltioiden viranomaisten edustajat kokoontuvat keskustelemaan tiettyihin kalastustyyppeihin liittyvistä erityiskysymyksistä. - Tähän mennessä vuoden 2002 maksusitoumukset ovat tämän budjettikohdan osalta 1 338 000 euroa ja budjettikohdan B2-903A osalta 113 000 euroa. Vuonna 2001 tähän budjettikohtaan varattiin 1 009 000 euron maksusitoumusmääräraha käytettävissä olleesta 1,1 miljoonan euron kokonaismäärärahasta. Toimet pannaan täytäntöön Euroopan tasolla, joten niiden toteutukseen käytettäviä summia ei eritellä jäsenvaltioittain.